Para outras páxinas con títulos homónimos véxase: Escudo (homónimos).
**Zonas xeolóxicas da Terra**.  

Codia oceánica (segundo a súa idade)
     0-20 Ma
     20-65 Ma
     >65 Ma
Codia continental
     Escudos ou cratóns antigos
     Plataformas (escudos con cobertura sedimentaria)
     Cadeas oroxénicas
     Concas tecto-sedimentarias
     Provincias ígneas
     Codia adelgazada (por extensión cortical)
En xeoloxía denomínase **escudo** a unha rexión continental constituída por rochas formadas no precámbrico, que non foron recubertas polo mar.

Os escudos están formados polas rochas máis antigas da codia terrestre, granitizadas e metamorfizadas. Desde as súas orixes permaneceron estábeis e conservando a súa rixidez.

O feito de que nunca puideran ser somerxidos nas transgresións mariñas débese a que sufriron movementos tectónicos verticais. Non experimentaron pregamentos, xa que resistiron a todos os pulos horizontais.

Un escudo é xeralmente unha grande área de rochas ígneas e metamórficas expostas que son tectonicamente estábeis e experimentaron pouca actividade oroxénica.

En todos os casos, a idade destas rochas é de máis de 570 millóns de anos, incluso algunhas datan de hai de 2 a 3,5 miles de millónes de anos.

A causa da súa estabilidade, a erosión aplanou a topografía da maioría dos escudos continentais; porén, comunmente posúen unha superficie bastante convexa e poden estar rodeados dunha rexión recuberta de sedimentos denominada plataforma. Xuntos, a zona exposta, a plataforma recuberta e o basamento cristalino son as partes estábeis da codia continental que compoñen os cratóns.

Os escudos son normalmente os núcleos dos continentes e a maioría están bordeados por cintos de rochas cámbricas pregadas. Estes cintos soldáronse aos bordos dos escudos preexistentes, incrementando así o tamaño dos protocontinentes que constitúen. As marxes dos escudos foron sometidas ás forzas xeotectónicas que, á súa vez, as destruíron e reconstruiron, xunto aos cratóns en que se integran.

Nas rexións setentrionais do globo, encóntranse: 

* **Escudo Canadense**, que forma o núcleo de Norteamérica, estendéndose desde o lago Superior polo sur, até as illas árticas polo norte, e do Canadá a Groenlandia.
* **Escudo Escandinavo ou Báltico**, que está en vías de alzamento, entre o leste de Noruega e Finlandia.
* **Escudo Siberiano**, situado entre os ríos Lena e Ienisei, ao norte do lago Baikal.

No hemisferio sur destacan:

* **Escudo Güianés**, no noroeste de Suramérica.
* **Escudo Brasileiro ou Amazónico**, ao sur do Güianés, atravesando Brasil até Pernambuco polo leste.
* **Escudo Arábigo-Nubio**, a ambos os flancos do mar Vermello, e que comprende xeograficamente a Israel, Xordania, Exipto, Arabia Saudita, Sudán, Eritrea, Etiopía, Iemen e Somalia.
* **Escudo do Decán**, no sur da India.
* **Escudo Australiano**, que ocupa a maior parte da metade occidental de Australia.

Notas
-----

1. ↑  **escudo** (...) **5** *s m* *XEOG* Rexión fisográfica constituída por materiais moi antigos, xeralmente precámbricos, que non experimentaron case dobramento desde unha época moi remota, e que sufriu diversas erosións ata formar grandes penechairas un pouco convexas.

Véxase tamén
------------

### Outros artigos

* Cratón
* Deriva continental

|  |  |
| --- | --- |
| Control de autoridades | 
* Wd: Q852013
* GND: 7585147-7
* MAG: 138081364
* PSH: 3819

 |